UB PETROL D.O.O.

Preduze**ć**e za spoljnu i unutrašnju trgovinu i transport

Ul. 1. maja br. 9, Ub

 Telefon: 014/410-612; 063/383-580

 E-mail: office@ubpetrol.rs

 PIB 101349834; M.B. 17031074

**Резерват Увац д.о.о.**

**Трг војводе Петра Бојовићa бр. 3**

**31320 Нова Варош**

Предмет: Захтев за додатним информацијама или појашњењима конкурсне документације, ЈН број 01/2018

Датум: У Убу, 09.03.2018.

Поштовани,

У вези са припремом понуде за учешће у поступку јавне набавке, љубазно Вас молимо да нам доставите тумачење Конкурсне документације за ЈН бр. 01/2018 – набавка горива.

Као додатни услов у складу са чл. 76 Закона, Наручилац захтева поседовање бензинске станице, одн. точионог места у Новој Вароши и Сјеници.

Сматрамо да сте овим захтевом онемогућили конкуренцију и дали искључиву предност НИС а.д. Нови Сад који једини испуњава наведени додатни монополистички услов.

Чланом 10. Закона о јавним набавкама, јасно је дефинисана обавеза наручилаца да омогуће што већу конкуренцију, избегавањем коришћења дискриминаторских услова у смислу техничких спецификација и критеријума.

Овим путем Вас обавештавамо да је предузеће Уб Петрол д.о.о. у могућности да обезбеди пластични контејнер, избаждарен на 1000 литара и смештен на локацији коју Наручилац назначи као одговарајућу у Сјеници. На сваки захтев Наручиоца, контејнер би се снабдевао траженом количином горива, нашим транспортним средствима и о трошку предузећа Уб Петрол д.о.о.

Молимо Наручиоца за одговор

С поштовањем,

Уб Петрол д.о.о.

**Одговор:**

Резерват Увац д.о.о. управља, одлуком Владе РС, заштићеним подручјем Специјални резерват природе ''Увац'' (У даљем тексту: СРП ''Увац''). СРП ''Увац'' се простире на територији две општине, Нова Варош (око 2/3 подручја) и Сјеница (око 1/3 подручја). 5 чувара и рибочувара заштићеног подручја су из Нове Вароши, 4 чувара и рибочувара заштићеног подручја су из Сјенице. Међутим, за посетиоце најатрактивнији део резервата се налази на територији општине Сјеница, па, грубо посматрано, једнаке количине горива су нам потребне и у Новој Вароши и у Сјеници (чак могуће, нешто више горива је потребно у Сјеници).

Прошле 2017. године, у исто време када и ове године, објавили смо позив за подношење понуде и конкурсну документацију за набавку горива, без додатног услова: точионо место и у Новој Вароши и у Сјеници. (Усмено смо се, испоставило се погрешно, информисали да и у Новој Вароши и у Сјеници постоји Мол-ова пумпа, јер смо, опет погрешно, сматрали да у Новој Вароши постоји Мол-ова пумпа, а не пумпа Уб Петрол д.о.о..). Међутим, када смо потписали Уговор са најповољнијим понуђачем, односно са Уб Петрол д.о.о., сазнали смо се да исти нема точионо место у Сјеници. У старту смо били у великом проблему, током лета (туристичка сезона) прошле године, проблем је био алармантан! Сипали смо гориво у Новој Вароши у канте и бурад, транспортовали у Сјеницу, губили и време и новац и људе, а опет нисмо могли на адекватан начин да ''испратимо'' потрошњу горива. Посебно истичемо ризичност таквог ''подухвата'', односно ризичност транспорта горива (много пута!) из Нове Вароши у Сјеницу.

Такође, непосредно по потписивању уговора са Уб Петрол д.о.о., разговарали смо са представницима Уб Петрол д.о.о. о томе да поставе контејнер са горивом у Сјеници, међутим, од тог усменог договора у пракси није било апсолутно ништа.

Сада, Уб Петрол д.о.о. предлаже/пише: *''Овим путем Вас обавештавамо да је предузеће Уб Петрол д.о.о. у могућности да обезбеди пластични контејнер, избаждарен на 1000 литара и смештен на локацији коју Наручилац назначи као одговарајућу у Сјеници.''*

Прво, наручилац (Резерват Увац д.о.о.) нема своју локацију у Сјеници где би поставио контејнер. Или, два контејнера: за нафту и за бензин. Затим: ко би ''дежурао'' код контејнера 24 сата? Природа нашег посла је таква да нам гориво (због хитне интервенције на терену) може затребати било када у току дана (и ноћи) свих дана у години. Ко би чувао гориво од крађе, паљења... Даље, наручилац нема обучене људе да рукују опасним и запаљивим материјама, а што гориво наравно јесте. Свакако, постављање контејнера за гориво изискује одређене дозволе и сагласности надлежних органа, било републичких (министарстава, вероватно и Министарства рударства и енергетике и Министарства заштите животне средине), било локалних (локална самоуправа – локацијска дозвола). Процедура добијања ових дозвола и сагласности је сложена и захтева време. И на крају овог дела одговора: Резерват Увац д.о.о. на овај начин много теже и компликованије може да прати и контролише потрошњу горива.

Циљ Резерват Увац д.о.о., постављањем посебног услова: точионо место и у Новој Вароши и у Сјеници свакако није био ''избегавање конкуренције'', већ квалитетно и рационално обављање, од стране државе, повереног посла. Па свакако је и Резерват Увац д.о.о. у најбољем интересу постојање (што веће) конкуренције, како би и цена горива била што нижа. Једноставно, руководили смо се, приликом припреме конкурсне документације, крајње логичним и рационалним разлозима, разлозима ефикасности рада, као и искуством из претходне, 2017. године.